Drie gevonnis vir wrede Vrystaat-plaasmoordPieter van der Berg. Foto: Facebook Drie jong mans is tot lewenslange tronkstraf gevonnis in verband met ŉ wrede plaasmoord in April 2017. Konst. Peter Kareli, woordvoerder van die polisie, het gesê Thabang Letsi (24), Tshepiso Mosoeu (24) en Toki Leisa (22) is in die hooggeregshof in Wepener tot twee keer lewenslange tronkstraf gevonnis vir moord en ŉ verdere 15 jaar vir roof met verswarende omstandighede. Pieter van der Berg (49) en Tsietso Matsabisa (57) se liggame is op 20 April 2017 op ŉ plaas in die Wepener-distrik gevind. ŉ Boer van ŉ naburige plaas het Van der Berg se liggaam in ŉ plas bloed in die plaashuis se sitkamer gevind. Sy bene was vasgebind. Matsabisa, Van der Berg se huishulp, se liggaam is op die vloer in een van die slaapkamers gevind. Haar bene was ook vasgebind en haar mond en oë met lappe bedek. Volgens Kareli het Van der Berg omstreeks 7:00 die oggend van die moorde sy plaashuis verlaat kort nadat sy vrou werk toe gery het. Matsabisa was buite besig toe sy die honde hoor blaf en gaan ondersoek instel het. Matsabisa is deur die drie mans oorval, aangerand en vasgebind voor hulle haar in die plaashuis ingesleep het. Letsi, Mosoeu en Leisa het die huis begin plunder en op ŉ vuurwapen afgekom. Van der Berg het intussen na die huis teruggekeer. Hy het van die mans probeer wegvlug, maar is talle kere geskiet en aangerand. Die moordenaars het met selfone, elektroniese toerusting en vuurwapens op die vlug geslaan. Van der Berg en Matsabisa is op die toneel dood. Die provinsiale triotaakspan, onder leiding van lt.kol. Tankiso Sefudi, het die moorde ondersoek en die drie moordenaars is ŉ week later in hegtenis geneem. Lt.genl. Moeketsi Sempe, provinsiale polisiekommissaris, het die ondersoekspan geloof vir hul werk sowel as boere vir hul samewerking met die polisie om misdaad teen plaasgemeenskappe hok te slaan.